Far Far Away

Far Far Away on brittiläisen Slade-yhtyeen vuonna 1974 julkaistu kappale, joka ilmestyi samana vuonna yhtyeen viidennellä studioalbumilla  Slade in Flame. Kappale on yksi yhtyeen tunnetuimmista. Noddy Holderin ja Jim Lean kirjoittama akustisvoittoinen ”Far Far Away” nousi yhtyeen kotimaassa listakakkoseksi. Listan kärkeen se ylsi Norjassa.

Laulun synty 

”Far Far Away” oli ensimmäinen kappale, joka kirjoitettiin Slade in Flame -elokuvaan. Sen teki pitkälti Sladen solisti-kitaristi Noddy Holder yhtyeen Yhdysvaltain-kiertueella, kun hän Memphisin-konsertin jälkeen vietti aikaansa hotellihuoneen parvekkeella manageri Chas Chandlerin kanssa juoden ja katsellen höyrylaivojen lipumista Mississippi-joella. Molemmat tunsivat koti-ikävää ja keskustelivat siitä, mitä olivat kiertueella kokeneet ja mitä kotoaan eniten kaipasivat. Holder keksi kappaleen intron alkaen laulaa sitä humaltuneena Chandlerille, joka kehotti Holderin huoneeseen työstämään ideansa valmiiksi. Holderilla oli kappaleen perusversio valmiina jo puolen tunnin kuluttua nimellä ”Letting Loose Arond the World”. Yhtyeen basisti Jim Lea myöhemmin kehitteli kappaletta ja etenkin  kertosäettä.

Julkaisu ja vastaanotto

Myynti 
Singlenä ”Far Far Awayn” julkaisi Polydor Records 11. lokakuuta 1974. Britanniassa se nousi kuuden listaviikon aikana korkeimmillaan toiseksi. Singlen myynnistä myönnettiin hopealevy saman vuoden marraskuussa. Norjassa kappaleesta tuli listaykkönen neljän viikon ajaksi. Kymmenen myydyimmän singlen joukkoon ”Far Far Away” ylsi myös Irlannissa (2.) ja Länsi-Saksassa (8.). Yhdysvalloissa singlen julkaisi Warner Brothers Records, mutta kappale ei päässyt Billboard Hot 100 -listalle. 

Kappaleesta julkaistiin musiikkivideo, jonka filmasi sama kuvausiryhmä, jonka kanssa yhtye oli työskennellyt jo Slade in Flame -elokuvassa. Jim Lean muistikuvan mukaan sen ohjasi joko Gavrik Lasey tai Richard Loncraine. Videolla Slade esittää kappaletta elokuvasta tutuissa asuissaan. Välillä käytetään trikkikuvaa, jossa yhtyeen jäsenten kasvot näkyvät kuin kaleidoskoopissa.

Singlen B-puolella julkaistiin kappale ”O.K. Yesterday Was Yesterday”, joka A-puolesta poiketen on Sladelle tyypillinen raskas perusrock. Kappaleessa on esillä slide-kitara.

Uudelleenjulkaisut ja jälkivaikutus 
Singlestä tehty lukuisia uudelleenjulkaisuja. Jo vuonna 1975 se julkaistiin Britanniassa Smiths Crisps -perunalastupussin mukana seitsemäntuumaisella flexilevyllä, jonka B-puolella oli ”Thanks for the Memory (Wham Bam Thank You Mam)”. Single oli osa Chart Busters -sarjaa. Vuonna 1989 sen julkaisi BR Music -yhtiö Alankomaissa vinyylisinglenä B-puolenaan ”How Does It Feel”. Vuonna 1993 ”Far Far Away” julkaistiin Saksassa sekä seitsemäntuumaisena vinyylisinglenä että CD-levynä.

”Far Far Away” on yksi Sladen tunnetuimmista kappaleista. Noddy Holder nimesi sen myöhemmin suosikikseen Sladen kappaleista. Hänen mielestään kappaleen tunnelma, melodia ja sanoitus kaikki istuivat paikoilleen. Myös yhtyeen rumpali Don Powell listasi sen yhdeksi suosikeistaan Sladen fanikerhon haastattelussa vuonna 1981.

Muut versiot 
Kappaleesta on tehnyt cover-version tanskalainen heavy metal -yhtye Pretty Maids. Myös suomalainen saman tyylisuunnan edustaja, Gobra-yhtye, on levyttänyt kappaleen. 

Suomenkielisiä käännösversioita ”Far Far Awaysta” on tehty useita. Ensimmäisenä sen levytti Danny Pertti Reposen tekstillä nimellä ”Tie kauemmas vei”. Vuonna 1993 oli vuorossa Jorma Lehtelän esittämä ja kääntämä ”Kai sua saa tuijottaa”. Vuonna 1996 julkaistusta versiosta ”Kauaksi pois” vastasi Vilperin Perikunta, ja kaksi vuotta myöhemmin ilmestyi Miljoonasade-yhtyeen versio ”Tie tiettömään”.

Listasijoitukset

Singlen sisältö 

7" single

7" single (1975 Smiths Chart Busters -julkaisu)

7" single (Alankomaat 1989)

CD-single (Saksa 1993) 

CD-single (Saksa 1993, pahvikansiversio)

Kokoonpano 

 Slade 
 Noddy Holder – laulu, rytmikitara
 Dave Hill – soolokitara, taustalaulu
 Jim Lea – bassokitara, urut, taustalaulu
 Don Powell – rummut

 Muut 
 Chas Chandler – tuottaja

Lähteet

Kirjallisuus

Viitteet

Aiheesta muualla 
Kappaleen esitys TopPop-ohjelmassa YouTube, TopPopin virallinen kanava.

Sladen kappaleet
Vuoden 1974 kappaleet